钦定古今图书集成/方舆汇编/职方典/第1070卷 > 《合掌岩记》前人
## 钦定古今图书集成/方舆汇编/职方典/第1070卷 > 《合掌岩记》前人

合掌岩属顺昌，宋之酒浆镇也。岩去城五里，居人可
启棂而见。渡西溪，缘岭道达其巅，望之崭崭然特峙
也。既达其巅而循之，则岩泐而偶矣。然侀而成者也，
犹人之掌故云。合掌岩有寺，与岩并崇，昧爽推枕，即
见红轮东涌。岩以下弥漫白雾，东西南北之所至，茫
然莫辨。惟身踞绝顶，就眼界为乾坤，不离一岩所，大
片濛濛如也。俄然雾敛，渐而山色高低，渐而水道源
流，渐而城郭林垣，历历然居然顺昌而已。予闻文学
陈可贞言，赍粮携衾席从之。既而叹曰：“人生世上，尽
堕落雾幕下，蠢蠢然动息而不之知，今始知其堕落
也，安知空中人视岩中人，不犹然作雾幕观耶？”继此
而登者，当人人具五城十二楼之怀矣，于是靧栉而
下岩。